
LIETUVOS RESPUBLIKOS SVEIKATOS APSAUGOS MINISTRAS

ĮSAKYMAS
DĖL NUOTOLINIŲ GYDYTOJO IR ŠEIMOS GYDYTOJO KOMANDOS NARIO KONSULTACIJŲ PACIENTUI IR GYDYTOJO KONSULTACIJŲ GYDYTOJUI TEIKIMO IR JŲ IŠLAIDŲ APMOKĖJIMO PRIVALOMOJO SVEIKATOS DRAUDIMO FONDO BIUDŽETO LĖŠOMIS TVARKOS APRAŠO 
PATVIRTINIMO

2020 m. lapkričio 10 d. Nr. V-2569
Vilnius


Vadovaudamasis Lietuvos Respublikos sveikatos priežiūros įstaigų įstatymo 9 straipsnio 1 dalies 3 punktu:
. T v i r t i n u Nuotolinių gydytojo ir šeimos gydytojo komandos nario konsultacijų pacientui ir gydytojo konsultacijų gydytojui teikimo ir jų išlaidų apmokėjimo Privalomojo sveikatos draudimo fondo biudžeto lėšomis tvarkos aprašą (pridedama). 
. N u s t a t a u, kad šis įsakymas įsigalioja 2021 m. sausio 1 d.
. P a v e d u įsakymo vykdymo kontrolę viceministrui pagal veiklos sritį.



Sveikatos apsaugos ministras				Aurelijus Veryga 

PATVIRTINTA
Lietuvos Respublikos 
sveikatos apsaugos ministro 
2020 m lapkričio 10 d.
įsakymu Nr. V-2569



 SKYRIUS


. Nuotolinių gydytojo ir šeimos gydytojo komandos nario konsultacijų pacientui ir gydytojo konsultacijų gydytojui teikimo ir jų išlaidų apmokėjimo Privalomojo sveikatos draudimo fondo biudžeto lėšomis tvarkos aprašas (toliau – Aprašas) nustato reikalavimus nuotolines gydytojo ir šeimos gydytojo komandos nario (bendrosios praktikos slaugytojo, išplėstinės praktikos slaugytojo, bendruomenės slaugytojo, akušerio, gyvensenos medicinos specialisto, kineziterapeuto, socialinio darbuotojo) (toliau –  šeimos gydytojo komandos narys) konsultacijas, teikiamas pacientui, ir gydytojo konsultacijas, teikiamas gydytojui, (toliau kartu vadinama nuotolinėmis konsultacijomis) teikiančioms asmens sveikatos priežiūros įstaigoms (toliau – ASPĮ), nepriklausomai nuo jų nuosavybės formos, šias konsultacijas teikiantiems specialistams, šių paslaugų teikimo ir jų išlaidų apmokėjimo Privalomojo sveikatos draudimo fondo (toliau – PSDF) biudžeto lėšomis tvarką.
. Apraše vartojamos sąvokos ir jų apibrėžtys: 
. Nuotolinė gydytojo ir šeimos gydytojo komandos nario konsultacija – ambulatorinės asmens sveikatos priežiūros paslaugos teikimo būdas, kai Aprašo nustatyta tvarka, naudojant nuotolinio ryšio priemones, pacientui teikiama ambulatorinė asmens sveikatos priežiūros paslauga ambulatorines asmens sveikatos priežiūros paslaugas teikiančios ASPĮ gydytojui ar šeimos gydytojo komandos nariui ir pacientui esant skirtingose vietose tuo pačiu laiku. Gydytojas ar šeimos gydytojo komandos narys šią paslaugą gali teikti dirbdamas ASPĮ patalpose arba savo nuotolinėje darbo vietoje, jei esant ekstremaliai situacijai ar dėl kitų objektyvių priežasčių ASPĮ ar jos padalinio veikla laikinai vykdoma nuotoliniu būdu (toliau – gydytojo darbo vieta).  
. Nuotolinė gydytojo konsultacija gydytojui – ambulatorinės asmens sveikatos priežiūros paslaugos teikimo būdas, kai Aprašo nustatyta tvarka, naudojant nuotolinio ryšio priemones, teikiama ambulatorinė asmens sveikatos priežiūros paslauga, kai ambulatorines asmens sveikatos priežiūros paslaugas teikiančioje ASPĮ (toliau – konsultuojančioji ASPĮ) dirbantis gydytojas konsultuoja kitos ambulatorines asmens sveikatos priežiūros paslaugas teikiančios ASPĮ (arba tos pačios ASPĮ kito padalinio ar kitos profesinės kvalifikacijos) (toliau – konsultuojamoji ASPĮ) gydytoją pacientų sveikatos būklės įvertinimo, diagnostinių ir (ar) gydomųjų paslaugų, tyrimų ir procedūrų skyrimo, vaistinių preparatų ir medicinos pagalbos priemonių bei medicinos priemonių (prietaisų) (toliau – MPP) (įskaitant tuos, kurių išlaidos kompensuojamos Privalomojo sveikatos draudimo fondo biudžeto lėšomis) išrašymo, elektroninių nedarbingumo pažymėjimų, elektroninių nėštumo ir gimdymo atostogų pažymėjimų išdavimo, pratęsimo ir (ar) kitais sveikatos priežiūros klausimais abiem esant skirtingose vietose tuo pačiu ar skirtingu laiku. 
. Nuotolinio ryšio priemonės – vaizdo ir (ar) garso ryšių priemonės (įskaitant programinę įrangą, bendravimo platformas ir kt.) ir (ar) kitos elektroninių ryšių technologijos, kuriomis yra galimybė identifikuoti asmenį ir kurios gali būti naudojamos teikiant ambulatorinę asmens sveikatos priežiūros paslaugą, kai paslaugos teikėjas ir paslaugos gavėjas yra skirtingose vietose tuo pačiu ar skirtingu laiku. 
. Kontaktinė konsultacija – ambulatorinės asmens sveikatos priežiūros paslaugos teikimo būdas, kai ambulatorinė asmens sveikatos priežiūros paslauga teikiama ambulatorines asmens sveikatos priežiūros paslaugas teikiančioje ASPĮ dirbančiam gydytojui ar šeimos gydytojo komandos nariui ir pacientui kartu fiziškai dalyvaujant.
. Kitos sąvokos suprantamos taip, kaip jos apibrėžtos kituose teisės aktuose, reguliuojančiuose sveikatos priežiūros paslaugų teikimą.
. ASPĮ pasirenka paciento poreikius labiausiai atitinkantį asmens sveikatos priežiūros paslaugos teikimo būdą (kontaktinę ar nuotolinę konsultaciją). ASPĮ ir joje dirbantis gydytojas ir šeimos gydytojo komandos narys negali teikti tik nuotolinių konsultacijų.
. Visi paciento asmens duomenys ir medicinos dokumentai, susiję su Apraše nurodytų asmens sveikatos priežiūros paslaugų teikimu, tvarkomi Elektroninėje sveikatos paslaugų ir bendradarbiavimo infrastruktūros informacinėje sistemoje (toliau – ESPBI IS), kaip nustatyta Elektroninės sveikatos paslaugų ir bendradarbiavimo infrastruktūros informacinės sistemos naudojimo tvarkos apraše, patvirtintame Lietuvos Respublikos sveikatos apsaugos ministro 2015 m. gegužės 26 d. įsakymu Nr.  V-657 „Dėl Elektroninės sveikatos paslaugų ir bendradarbiavimo infrastruktūros informacinės sistemos naudojimo tvarkos aprašo patvirtinimo“ (toliau – Įsakymas Nr. V-657), ir Išankstinės pacientų registracijos informacinėje sistemoje (toliau – IPR IS).
. Aprašas netaikomas teikiant asmens sveikatos priežiūros paslaugas, kurias teikiant naudojamos telemedicinos priemonės ir kurių teikimo reikalavimai nustatyti kitais sveikatos apsaugos ministro įsakymais.
. Nuotolinės pirminės ambulatorinės psichikos sveikatos priežiūros paslaugos teikiamos vadovaujantis Pirminės ambulatorinės psichikos sveikatos priežiūros paslaugų teikimo tvarkos aprašu,  patvirtintu Lietuvos Respublikos sveikatos apsaugos ministro 2012 m. rugsėjo 17 d. įsakymu Nr. V-861 „Dėl Pirminės ambulatorinės psichikos sveikatos priežiūros paslaugų teikimo tvarkos aprašo patvirtinimo“, ir mutatis mutandis Aprašo 7–9, 11–15, 17 ir 23 punktų bei IV–VI skyrių nuostatomis.

. ASPĮ, teikiančios nuotolines konsultacijas, privalo turėti licenciją, suteikiančią teisę veiklos adresu (adresais) teikti atitinkamą ambulatorinę asmens sveikatos priežiūros paslaugą, dėl kurios konsultuojamas pacientas arba konsultuojamasi (konsultuojamoji ASPĮ) ir konsultuojama (konsultuojančioji ASPĮ).
. Nuotolines konsultacijas teikiantys gydytojai ir šeimos gydytojo komandos nariai (išskyrus  socialinius darbuotojus) privalo turėti specialisto spaudo numerį ir (ar) galiojančią licenciją verstis atitinkama asmens sveikatos priežiūros praktika ar kita sveikatinimo veikla.
. ASPĮ turi turėti nuotolinėms konsultacijoms teikti reikalingas Aprašo 2.3 papunktyje nurodytas nuotolinio ryšio priemones ir įrangą. ASPĮ turi teisę pasirinkti, kokiomis nuotolinio ryšio priemonėmis teikti ambulatorines sveikatos priežiūros paslaugas nuotoliniu būdu ir privalo naudoti saugias duomenų perdavimo atžvilgiu priemones (nuotolinėms konsultacijoms teikti naudojamos IPR IS saugumas nevertinamas). Nuotolines konsultacijas teikiantys gydytojai ir šeimos gydytojo komandos nariai negali naudoti asmeninių mobiliųjų įrenginių (telefonų, kompiuterių, planšetinių kompiuterių) jungtis prie programinės įrangos, įrankių ar bendravimo platformų, taip pat naudoti šiose platformose sukurtų asmeninių paskyrų.
. ASPĮ turi būti ASPĮ vadovo patvirtintas ir viešai skelbiamas dokumentas (arba atskiri dokumentai), kuriame nustatyta:
. paciento ar jo atstovo identifikavimo tvarka (tapatybės nustatymas), kurioje nurodomi pacientų ar jų atstovų tapatybės nustatymo, teikiant nuotolines konsultacijas, būdai, papildomai tvarkomi asmens duomenys (pvz.: unikalūs kodai, prisijungimo vardai, vaizdo duomenys, kiti duomenys ir su jų tvarkymu susijusi informacija pagal 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (toliau – BDAR) 13 ir (ar) 14 straipsnio reikalavimus), sveikatos priežiūros specialistų teisės ir pareigos identifikuojant pacientą ar jo atstovą;
. konsultuojamo konsultuojamosios ASPĮ gydytojo tapatybės nustatymo tvarka, kurioje nurodomi konsultuojamo gydytojo tapatybės nustatymo, teikiant nuotolines konsultacijas, būdai, papildomai tvarkomi asmens duomenys (pvz.: unikalūs kodai, prisijungimo vardai, vaizdo duomenys, kiti duomenys ir su jų tvarkymu susijusi informacija pagal BDAR 13 ir (ar) 14 straipsnio reikalavimus), sveikatos priežiūros specialistų teisės ir pareigos identifikuojant konsultuojamą gydytoją;
. paciento sutikimo gauti nuotolinės konsultacijos paslaugą gavimo tvarka, paciento informavimo, kad dėl jo sveikatos būklės bus konsultuojamasi nuotolinės gydytojo konsultacijos gydytojui būdu (taip pat kad paciento asmens duomenys bus teikiami kitam gydytojui ir (ar) kitai ASPĮ) tvarka, taip pat informavimo apie tai, kad atsisakius duoti sutikimą nuotolinės konsultacijos paslauga negalės būti teikiama;
. detali pacientų kreipimosi į ASPĮ dėl nuotolinių konsultacijų ir registravimo gauti nuotolines konsultacijas ASPĮ tvarka, būdai, atsakingi asmenys ir atsakingų asmenų kontaktinė informacija (pareigos, telefono numeris, elektroninio pašto adresas) ir kt.;
. detali konsultuojamosios ASPĮ kreipimosi į konsultuojančiąją ASPĮ tvarka, būdai, atsakingi asmenys ir atsakingų asmenų kontaktinė informacija (pareigos, telefono numeris, elektroninio pašto adresas) ir kt. (reikalavimas taikomas tik konsultuojančiosioms ASPĮ);
. nuotolinių konsultacijų ASPĮ teikimo tvarka, kurioje nurodomi nuotolines konsultacijas teikiantys sveikatos priežiūros specialistai, nuotolinių konsultacijų teikimo laikas, naudojamos nuotolinio ryšio priemonės ir naudojimosi jomis tvarka, nuotolinių konsultacijų teikimo grafikų sudarymo tvarka, pacientų ir duomenų subjektų teisės ir jų įgyvendinimo tvarka arba nuoroda, kur duomenų subjektai gali rasti informaciją apie tokią tvarką, ASPĮ veiksmai ir nuotolinės konsultacijos organizavimo iš naujo tvarka, jei nuotolinė konsultacija neįvyksta dėl laikino nuotolinio ryšio priemonių veikimo sutrikimo ar kitų objektyvių priežasčių, ir kt. 
. Jeigu Aprašo 10.1 ir 10.2 papunkčiuose nurodytuose dokumentuose numatyta, kad asmuo identifikuojamas pagal unikalų kodą, turi būti nustatyta, kaip tas kodas sudaromas, suteikiamas, panaikinamas. Jei asmuo identifikuojamas pagal užduodamus klausimus, turi būti nustatyti konkretūs klausimai, kiek iš jų turi būti atsakyta, kad asmuo būtų tinkamai identifikuotas, taip pat kokiais atvejais turi būti pateikiami papildomi klausimai ir kokie.
.  Jeigu dėl asmens sveikatos priežiūros paslaugų teikimo nuotoliniu būdu pasikeičia ASPĮ tvarkomų asmens duomenų apimtis, naudojamos priemonės (įskaitant saugumo priemones), atsakingi asmenys ar kt., turi būti atnaujinti atitinkami ASPĮ vidaus dokumentai (asmens duomenų tvarkymo taisyklės, privatumo pranešimai, duomenų tvarkymo veiklos įrašai ir kt.).
. Nuotolinių konsultacijų metu vaizdo ir (ar) garso įrašymas draudžiamas.

. Prieš pradedant teikti nuotolinę gydytojo ar šeimos gydytojo komandos nario konsultaciją pacientui turi būti:
. nustatyta paciento ar jo atstovo tapatybė Aprašo 10.1 papunktyje nustatyta tvarka;
. gautas paciento sutikimas gauti nuotolinę konsultaciją Aprašo 10.3 papunktyje nustatyta tvarka.
. Teikiant nuotolinę gydytojo ar šeimos gydytojo komandos nario konsultaciją pacientui gydytojo ar šeimos gydytojo komandos nario darbo vietoje gali būti ir (ar) nuotolinio ryšio priemonėmis kartu prisijungę gali būti tik tie sveikatos priežiūros specialistai, kurie tiesiogiai susiję su nuotolinės gydytojo ar šeimos gydytojo komandos nario konsultacijos pacientui teikimu. Minėtos paslaugos teikimo metu kitiems asmenims būti gydytojo ar šeimos gydytojo komandos nario darbo vietoje ir (ar) nuotolinio ryšio priemonėmis kartu prisijungti yra draudžiama.
. Nuotolinę gydytojo ar šeimos gydytojo komandos nario konsultaciją pacientui gali teikti:
. šeimos gydytojas (arba pirmines ambulatorines asmens sveikatos priežiūros paslaugas teikiantis vidaus ligų gydytojas, vaikų ligų gydytojas, gydytojas akušeris ginekologas, gydytojas chirurgas) (toliau – šeimos gydytojas);
. šeimos gydytojo komandos narys;
. antrines ir (ar) tretines ambulatorines asmens sveikatos priežiūros paslaugas teikiantis gydytojas, ambulatorines vaikų raidos sutrikimų ankstyvosios reabilitacijos paslaugas teikiantis gydytojas socialinis pediatras (toliau – gydytojas specialistas).
Papunkčio pakeitimai:
Nr. V-27,
2023-01-10,
paskelbta TAR 2023-01-10, i. k. 2023-00495            

. Aprašo 16 punkte nurodyti gydytojai ir šeimos gydytojo komandos nariai, teikdami nuotolinę gydytojo ar šeimos gydytojo komandos nario konsultaciją pacientui, tuo pačiu metu negali teikti nuotolinės ar kontaktinės konsultacijos kitam pacientui ar gydytojui.
. Nuotolinė Aprašo 16.1 ir 16.3 papunkčiuose nurodyto gydytojo konsultacija pacientui gali būti teikiama, jei pacientas kreipiasi:
. dėl ūmaus sveikatos būklės sutrikimo arba ūminės ligos, arba dėl lėtinės ligos paūmėjimo, arba kai atliekama ilgalaikė paciento sveikatos būklės stebėsena pagal Ilgalaikio pacientų, sergančių lėtinėmis ligomis, sveikatos būklės stebėjimo tvarkos apraše, patvirtintame Lietuvos Respublikos sveikatos apsaugos ministro 2014 m. vasario 28 d. įsakymu Nr. V-288 „Dėl Ilgalaikio pacientų, sergančių lėtinėmis ligomis, sveikatos būklės stebėjimo tvarkos aprašo patvirtinimo“, nustatytus reikalavimus, ir tai yra ne pirmas paciento kreipimasis dėl to ligos epizodo ar dėl ilgalaikio paciento sveikatos būklės stebėjimo;
. dėl lėtinės ligos;
. dėl įtariamos užkrečiamosios ligos, nurodytos elektroninių nedarbingumo, nėštumo ir gimdymo atostogų pažymėjimų išdavimą reglamentuojančiuose teisės aktuose;
. dėl kitų asmens sveikatos priežiūros paslaugų, kurios gali būti suteiktos be paciento tiesioginio kontakto su gydytoju.
. Nuotolinę Aprašo 16.1 ir 16.3 papunkčiuose nurodyto gydytojo konsultaciją pacientui sudaro:
. anamnezės surinkimas, paciento sveikatos būklės įvertinimas;
. paciento konsultavimas, išvadų, rekomendacijų parengimas;
. privalomų medicinos dokumentų užpildymas ir teisės aktų nustatyta tvarka pateikimas į ESPBI IS;
. kiti būtini atlikti veiksmai, reikalingi nuotolinei gydytojo konsultacijai pacientui suteikti;
. pagal poreikį:
. diagnostinių ir (ar) gydomųjų paslaugų, tyrimų ir procedūrų paskyrimas;
. atliktų diagnostinių ir (ar) gydomųjų paslaugų ir procedūrų rezultatų įvertinimas, aptarimas;
. vaistinių preparatų ir (ar) MPP išrašymas ir (ar) skyrimo pratęsimas;
. elektroninių nedarbingumo, nėštumo ir gimdymo atostogų pažymėjimų išdavimas, pratęsimas, jei tai numatyta nedarbingumo, nėštumo ir gimdymo atostogų pažymėjimų išdavimą reglamentuojančiuose teisės aktuose;
. siuntimo (-ų) gauti Aprašo 28 punkte nurodyto (-ų) gydytojo (-ų) konsultacijos išdavimas;
. prireikus kontaktinės konsultacijos, paciento užregistravimo į konsultaciją organizavimas.
. Nuotolinė Aprašo 16.2 papunktyje nurodyto šeimos gydytojo komandos nario konsultacija pagal atitinkamo šeimos gydytojo komandos nario kompetenciją pacientui gali būti teikiama, jei pacientas kreipiasi:
. dėl MPP paskyrimo ir (ar) išrašymo;
. dėl medicinos pagalbos priemonių skyrimo ir išrašymo ar vaistinių preparatų, nurodytų sveikatos apsaugos ministro tvirtinamame sąraše, skyrimo ir išrašymo sveikatos apsaugos ministro nustatytomis sąlygomis;
. dėl normalios eigos nėštumo metu atsiradusių neįprastų simptomų ar kitų aplinkybių, dėl kurių pacientė nori pasitarti su nėštumą prižiūrinčia akušere;
. dėl lėtinės ligos, jeigu pacientui ar jo atstovui reikalingas patarimas dėl slaugos procedūrų ar priemonių taikymo;
. dėl iškilusių socialinių problemų;
. gydytojo nurodymu informuoti apie ligos eigą, reakcijas į paskirtą gydymą ir pan.;
. pasitarti dėl lėtinių ligų savikontrolės priemonių taikymo;
. dėl fizinio aktyvumo pokyčių, atliekamų fizinių pratimų ar procedūrų poveikio.
. Nuotolinę Aprašo 16.2 papunktyje nurodyto šeimos gydytojo komandos nario konsultaciją pacientui sudaro:
. anamnezės surinkimas, paciento sveikatos būklės įvertinimas;
. paciento konsultavimas (įskaitant paciento ar jo atstovo informavimą apie planuojamus pagal skiepų kalendorių profilaktinius skiepijimus ir jų atlikimo laiko suderinimą), išvadų, rekomendacijų parengimas;
. privalomų medicinos dokumentų užpildymas ir teisės aktų nustatyta tvarka pateikimas į ESPBI IS;
. kiti būtini atlikti veiksmai, reikalingi nuotolinei šeimos gydytojo komandos nario konsultacijai pacientui suteikti;
. pagal poreikį ir atitinkamo šeimos gydytojo komandos nario kompetenciją:
. diagnostinių ir (ar) gydomųjų paslaugų, tyrimų ir procedūrų paskyrimas (savarankiškai arba gydytojo pavedimu) ir (ar) atlikimo organizavimas;
. atliktų diagnostinių ir (ar) gydomųjų paslaugų, tyrimų ir procedūrų rezultatų įvertinimas, aptarimas;
. vaistinių preparatų ir (ar) MPP išrašymas ir (ar) skyrimo pratęsimas;
. paciento informavimas apie jam reikalingą šeimos gydytojo kontaktinę konsultaciją ir užregistravimas, jeigu nuotolinę konsultaciją pacientui suteikęs šeimos gydytojo komandos narys pagal kompetenciją negali išspręsti paciento problemų.   
. Nuotolinės gydytojo ar šeimos gydytojo komandos nario konsultacijos pacientui teikimo tvarka:
. pacientas kreipiasi į ASPĮ ir registruojasi į nuotolinę konsultaciją Aprašo 10.4 papunktyje nurodyta tvarka;
. registracijos metu sutartu laiku ir sutartomis nuotolinio ryšio priemonėmis gydytojas ar šeimos gydytojo komandos narys susisiekia su pacientu ar jo atstovu, surenka anamnezę, nustato subjektyvią paciento sveikatos būklę (remdamasis paciento ar jo atstovo suteikta informacija) ir:
. nusprendęs, kad pacientui reikalinga kontaktinė konsultacija, t. y. nuotoliniu būdu negalima nustatyti paciento sveikatos būklės, atlikti kitų reikalingų veiksmų, pacientą registruoja gauti kontaktinės konsultacijos. Apie tai pažymi ESPBI IS asmens medicinos dokumentuose – formoje E025 „Ambulatorinio apsilankymo aprašymas“ (toliau – forma E025), kurioje nurodo priežastis, kodėl reikalinga kontaktinė konsultacija;
. nusprendęs, kad galima suteikti nuotolinę gydytojo ar šeimos gydytojo komandos nario konsultaciją pacientui, suteikia ją;
. suteikus nuotolinę gydytojo ar šeimos gydytojo komandos nario konsultaciją pacientui, ESPBI IS formoje E025 pažymima nuotolinės gydytojo ar šeimos gydytojo komandos nario konsultacijos pacientui suteikimo data, laikas, naudotos nuotolinio ryšio priemonės, paciento kreipimosi priežastis, subjektyvi paciento sveikatos būklė ir suteiktos nuotolinės gydytojo ar šeimos gydytojo komandos nario konsultacijos pacientui  turinys, išvados, pateiktos rekomendacijos ir užpildoma forma Nr. 025/a-LK „Asmens ambulatorinio gydymo statistinė kortelė“, patvirtinta Lietuvos Respublikos sveikatos apsaugos ministro 1998 m. lapkričio 26 d. įsakymu Nr. 687 „Dėl medicininės apskaitos dokumentų formų tvirtinimo“ (toliau – forma Nr. 025/a-LK).
. Nusprendus pacientą siųsti atlikti tyrimo (-ų) ar gydytojo specialisto konsultacijos, gydytojas pateikia į ESPBI IS ir elektroniniu būdu pasirašo formą E027 „Siuntimas konsultacijai, tyrimams, gydymui“ (toliau – forma E027). Atlikto tyrimo atsakymas pateikiamas formoje E027-a „Atsakymas į siuntimą konsultacijai, tyrimams, gydymui“ (toliau – forma E027-a).
. Jeigu suplanuota nuotolinė gydytojo ar šeimos gydytojo komandos nario konsultacija pacientui dėl laikino nuotolinio ryšio priemonių veikimo sutrikimo ar kitų objektyvių priežasčių nesuteikiama, iš naujo nuotolinė konsultacija pacientui organizuojama vadovaujantis Aprašo 10.6 papunktyje nustatyta tvarka.    

 SKYRIUS


. Nuotolinė gydytojo konsultacija gydytojui teikiama tik dėl konkretaus paciento sveikatos būklės.
. Prieš nuotolinės gydytojo konsultacijos gydytojui teikimą:
. pacientą gydytojo konsultacijos siunčiantis konsultuojamosios ASPĮ gydytojas Aprašo 10.3 papunktyje nustatyta tvarka informuoja, kad pacientas nebus siunčiamas  kontaktinės konsultacijos, o dėl jo sveikatos būklės bus konsultuojamasi nuotolinės gydytojo konsultacijos gydytojui būdu; 
. nuotolinę gydytojo konsultaciją gydytojui teikiantis konsultuojančiosios ASPĮ gydytojas nustato konsultuojamosios ASPĮ gydytojo, kuris kreipėsi dėl nuotolinės gydytojo konsultacijos gydytojui, tapatybę Aprašo 10.2 papunktyje nustatyta tvarka.
. Teikiant nuotolinę gydytojo konsultaciją gydytojui, gydytojo darbo vietoje, kurioje ji teikiama, nuotolinio ryšio priemonėmis kartu prisijungę gali būti tik tie sveikatos priežiūros specialistai, kurie tiesiogiai susiję su nuotolinės gydytojo konsultacijos gydytojui teikimu. Nuotolinės gydytojo konsultacijos gydytojui teikimo metu kitiems asmenims būti gydytojo darbo vietoje ar nuotolinio ryšio priemonėmis kartu prisijungti yra draudžiama.
. Nuotolinę gydytojo konsultaciją  gydytojui gali teikti:
. šeimos gydytojui ar pirmines ambulatorines psichikos sveikatos priežiūros paslaugas teikiančiam gydytojui – gydytojas specialistas;
. šeimos gydytojui – pirmines ambulatorines psichikos sveikatos priežiūros paslaugas teikiantis gydytojas;
. pirmines ambulatorines psichikos sveikatos priežiūros paslaugas teikiančiam gydytojui – šeimos gydytojas;
. vienos profesinės kvalifikacijos gydytojui specialistui – kitos profesinės kvalifikacijos gydytojas specialistas arba tos pačios profesinės kvalifikacijos gydytojas specialistas, dirbantis aukštesnio lygio asmens sveikatos priežiūros paslaugas teikiančioje ASPĮ.
. Aprašo 28 punkte nurodytas gydytojas, teikdamas pacientui kontaktinę konsultaciją, tuo pačiu metu negali teikti kitam pacientui ar gydytojui nuotolinės konsultacijos.
. Nuotolinę gydytojo konsultaciją gydytojui sudaro:
. ESPBI IS iš konsultuojamosios ASPĮ gydytojo gautos konkretaus paciento informacijos (įskaitant paciento sveikatos duomenis) įvertinimas;
. konsultuojamosios ASPĮ gydytojo konsultavimas;
. išvadų, rekomendacijų dėl konkretaus paciento konsultuojamosios ASPĮ gydytojui pateikimas;
. privalomų medicinos dokumentų užpildymas ir teisės aktų nustatyta tvarka pateikimas į ESPBI IS;
. kiti būtini atlikti veiksmai nuotolinei gydytojo konsultacijai gydytojui suteikti;
. pagal poreikį Aprašo 19.5.1, 19.5.2, 19.5.3, 19.5.5 ir 19.5.6 papunkčiuose nurodyti veiksmai.
. Nuotolinės gydytojo konsultacijos gydytojui teikimo tvarka:
. konsultuojamoji ASPĮ kreipiasi į konsultuojančiąją ASPĮ Aprašo 10.5 papunktyje nustatyta tvarka. Konsultuojančioji ASPĮ turi užregistruoti konsultuojamosios ASPĮ gydytoją konsultacijos kreipimosi dieną. Nuotolinė gydytojo konsultacija gydytojui turi būti suteikta ne vėliau kaip per 3 darbo dienas nuo formos E027 ir kitų nuotolinei gydytojo konsultacijai gydytojui suteikti reikalingų paciento medicinos dokumentų pateikimo dienos konsultuojančiajai ASPĮ;
. visi konkretaus paciento, dėl kurio sveikatos būklės norima konsultuotis, medicinos dokumentai tvarkomi (teikiami, gaunami ir kt.) ESPBI IS, kaip nustatyta Įsakyme Nr. V-657;
. konsultuojančiosios ASPĮ gydytojas, gavęs elektroniniu būdu užpildytą formą E027 su joje suformuluotu (-ais) klausimu (-ais) konsultuojančiosios ASPĮ gydytojui ir ESPBI IS visus reikalingus konkretaus paciento medicinos dokumentus, juos įvertina ir:
. nusprendęs, kad nuotolinei gydytojo konsultacijai gydytojui suteikti reikalinga papildoma informacija, susisiekia su formą E027 išdavusiu gydytoju ir paprašo ją pateikti; 
. nusprendęs, kad pacientui reikalinga kontaktinė konsultacija, t. y. nuotoliniu būdu negalima nustatyti paciento sveikatos būklės, atlikti kitų reikalingų veiksmų, konsultuojančioji ASPĮ registruoja pacientą į kontaktinę konsultaciją. Apie tai pažymima ESPBI IS formoje E027-a ir formoje E025, kurioje nurodoma (-os) kontaktinės konsultacijos poreikio priežastis (-ys); 
. nusprendęs, kad gydytojo konsultaciją gydytojui  galima suteikti, suteikia ją;
. suteikus nuotolinę gydytojo konsultaciją gydytojui ESPBI IS užpildomos formos E025 ir  E027-a, kuriose nurodoma nuotolinės gydytojo konsultacijos gydytojui suteikimo data, laikas, naudotos nuotolinio ryšio priemonės, kreipimosi dėl konsultacijos priežastis, suteiktos nuotolinės gydytojo konsultacijos gydytojui turinys, pateiktas (-i) atsakymas (-ai) į formoje E027 užduotą (-us) klausimą (-us), išvados ir pateiktos rekomendacijos ir užpildoma forma Nr. 025/a-LK.
. Jeigu konsultuojančiosios ASPĮ gydytojas priima sprendimą siųsti pacientą atlikti tyrimo   (-ų) ar Aprašo 28 punkte nurodyto gydytojo (-ų) konsultacijos, jis pateikia į ESPBI IS ir elektroniniu būdu pasirašo formą E027. 
. Konsultuojančiosios ASPĮ gydytojas atsakymą formoje E027-a siuntimą išdavusiai ASPĮ turi pateikti į ESPBI IS ne vėliau kaip per 3 darbo dienas arba, jei siuntime buvo nurodyta, kad reikalinga skubi nuotolinė gydytojo konsultacija gydytojui, ne vėliau kaip per 1 darbo dieną nuo nuotolinės gydytojo konsultacijos gydytojui suteikimo dienos.
. Jeigu suplanuota nuotolinė gydytojo konsultacija gydytojui dėl laikino nuotolinio ryšio priemonių veikimo sutrikimo ar kitų objektyvių priežasčių nesuteikiama, iš naujo nuotolinė gydytojo konsultacija gydytojui organizuojama vadovaujantis Aprašo 10.6 papunktyje nustatyta tvarka.   

 SKYRIUS


. Aprašo 16.1, 16.2, 28.2 ir 28.3 papunkčiuose nurodytų specialistų nuotolinės konsultacijos apmokamos Lietuvos Respublikos sveikatos apsaugos ministro 2005 m. gruodžio 5 d. įsakymu              Nr. V-943 „Dėl Pirminės ambulatorinės asmens sveikatos priežiūros paslaugų teikimo organizavimo ir šių paslaugų išlaidų apmokėjimo tvarkos aprašo tvirtinimo“ nustatyta tvarka.
. Aprašo 16.3, 28.1 ir 28.4 papunkčiuose nurodytų gydytojų nuotolinės konsultacijos apmokamos   Lietuvos  Respublikos   sveikatos   apsaugos  ministro  2008  m.  gegužės 9 d.  įsakymu  Nr. V-436 „Dėl Specializuotų ambulatorinių asmens sveikatos priežiūros paslaugų, kurių išlaidos apmokamos Privalomojo sveikatos draudimo fondo biudžeto lėšomis, ir jų bazinių kainų sąrašo patvirtinimo“ nustatytomis bazinėmis kainomis ir tvarka.

 SKYRIUS


. Nuotolinių konsultacijų teikimas ASPĮ organizuojamas jos vadovo nustatyta tvarka. 
. Nuotolinių konsultacijų metu paciento asmens duomenys (įskaitant sveikatos duomenis) tvarkomi Europos Sąjungos ir Lietuvos Respublikos teisės aktų, reglamentuojančių pacientų asmens duomenų tvarkymą, nustatyta tvarka.
. Pacientas ar jo atstovas nuotolinės konsultacijos metu privalo suteikti visą ir teisingą informaciją, reikalingą gydytojo sprendimui dėl konsultacijos formos (nuotolinės ar kontaktinės) priimti arba svarbią priimant sprendimus nuotolinės konsultacijos metu.
. ASPĮ vadovas turi pasirašytinai ar kitu informavimo faktą įrodančiu būdu supažindinti ASPĮ darbuotojus, organizuojančius ir (ar) teikiančius nuotolines konsultacijas ar dalyvaujančius jas organizuojant ir (ar) teikiant, su nuotolinių konsultacijų teikimo tvarka ir, jei reikia, kitais susijusiais teisės aktais.

________________________


Pakeitimai:

1.

                    Lietuvos Respublikos sveikatos apsaugos ministerija, Įsakymas
                
Nr. V-27,
2023-01-10,
paskelbta TAR 2023-01-10, i. k. 2023-00495                
Dėl Lietuvos Respublikos sveikatos apsaugos ministro 2020 m. lapkričio 10 d. įsakymo Nr. V-2569 „Dėl Nuotolinių gydytojo ir šeimos gydytojo komandos nario konsultacijų pacientui ir gydytojo konsultacijų gydytojui teikimo ir jų išlaidų apmokėjimo Privalomojo sveikatos draudimo fondo biudžeto lėšomis tvarkos aprašo patvirtinimo“ pakeitimo

